
Navarra Suma talde parlamentarioari atxikitako foru parlamentari Francisco Pérez Arregui jaunak idatziz erantzuteko galdera (10-21/PES-00071) egin du bere idazkiari atxikitzen dion argazkiko seinaleak –zehazki, bertan ageri diren piktogramek– araudia betetzeari buruz. Horri erantzuteko, Garapen Ekonomiko eta Enpresarialeko kontseilariak honako honen berri ematen du:
Galderaren xede den seinalea 2012ko turismo-seinalizazioko proiektuaren parte gisa ipini zen.
Horrelako seinaleak turismo-interesdun herrien sarreran ipini ohi dira, eta behealdean bost piktograma ere jar daitezke, herriak eskaintzen dituen zerbitzu ezberdinak irudikatzen dituztenak. Kasu zehatz honetan, Arizkunen lau piktograma paratu ziren ipini zenean, honekin batera doazen argazkietan eta seinalearen jatorrizko diseinuan ikus daitekeen bezala. 

Galderaren xede den argazkiak erakusten duen irudiari erreparatuz, ikusten da seinale horretan birmoldatu egin dela piktogrametarako espazioa, zeina hutsik geratu baitzen. Ikus daitekeenez, piktograma ofizial ez den irudi bat txertatu da espazio horretan, turismo-seinalizaziorako piktograma ofizialen artean jasota ez badago ere. 
Turismo, Merkataritza eta Kontsumo Zuzendaritza Nagusiak urtero turismo-seinalizazio berrirako "proiektuak" programatzen ditu, eta jada paratuak daudenak berritu eta konpontzeko lanak egiten, haien edozein gorabehera, narriadura edo manipulazio detektatu edo haien berri izan bezain laster. Adibide gisa, azken hiru urteetan (2018-2020) 108.000 euro bideratu dira 20 turismo-baliabideren seinalizazio berrira eta beste 36 baliabideren seinaleak berritu eta konpontzera. 
Kasu zehatz honetan, behin Arizkungo seinale horren egoeraren berri izanda, piktograma ez-ofiziala ezabatuko da, seinalea jatorrizko egoerara leheneratzeko, eta horrez gain piktograma ofizial bat txertatuko da hutsune horretan, herrian eskainiriko beste zerbitzu bati buruzkoa, halatan etorkizunerako ekiditearren hutsunea berriro manipulatua izatea.
Hori guztia jakinarazten dizut, Nafarroako Parlamentuko Erregelamenduaren 194. artikulua betez.
Iruñean, 2021eko apirilaren 28an
Garapen Ekonomiko eta Enpresarialeko kontseilaria: Mikel Irujo Amezaga







Proyecto: 12.12.12 CARTEL ENTRADA ARIZKUN


Cartel: C1

Unidades: 2 con IPN 120 x 5.000 mm


Nivel: 2

